Sagunt acull l’exposició “Women of Cluj” amb motiu de la Mostra Internacional de Cinema Educatiu - MICE
27 de setembre 2022

![](/media/zg3hgenb/c_mice.jpg?width=850&height=566.9886363636364)

Sagunt acull, junt amb altres ciutats valencianes, la 10ª Mostra Internacional de Cinema Educatiu - MICE València. Per este motiu s'ha inaugurat l'exposició _Women of Cluj_ de la reconeguda fotògrafa Loyola Pérez de Villegas Muñiz. Esta exposició ha sigut possible gràcies a l'Ajuntament de Sagunt a través de les regidories d'Educació i la regidoria de Cultura, junt amb l'Associació Cultural Jordi el Mussol i la direcció de MICE València, dins de la programació del festival de cinema educatiu que ha començat el dilluns, 26 de setembre.

A la inauguració de l'exposició han assistit el regidor d'Educació, Jose Manuel Tarazona; el president de MICE València, Josep Arbiol; i la guardonada directora, productora i guionista de cine mexicana, Ana Laura Calderón.

El regidor d'Educació, Jose Manuel Tarazona, ha manifestat que: «**De nou, Sagunt som ciutat que acull la MICE, el festival de cinema educatiu més prestigiós que tenim actualment al nostre país. Ahir vam inaugurar l'exposició fotogràfica d'una jove artista i hui es faran projeccions en col·legis que enguany estan treballant aquest projecte transversal per aprofundir en les competències audiovisuals a les aules. Som una ciutat on la MICE, quasi des dels seus inicis, ha estat present amb moltes i diverses activitats de pes i contingut i aquest any no podien faltar a la cita. Agrair a Josep Arbiol i tot l'equip MICE l'esforç quasi titànic perquè aquest engrescador projecte continue sent un referent internacional. Sagunt és una Ciutat Educadora en el món audiovisual, sense dubte**».

![](/media/vvjgqwtk/c_micefin.jpg?width=850&height=566.9886363636364)

L'exposició _Women of Cluj_ capta, a través de retrats, la diversitat cultural a la ciutat romanesa de Cluj-Napoca, capital històrica de Transsilvània. Una ciutat oberta, tolerant i multicultural, allunyada dels prejudicis, que acull i integra persones de tot el món, i en este cas, dones procedents de més de 28 països. Dones que hui, després de les seues experiències personals, donen testimoniatge que Cluj s'ha convertit en la seua llar lluny de casa.

L'exposició estarà oberta fins a l'11 d'octubre 2022, a la Sala d’Estudi del Centre Cultural Mario Monreal (c/ Roma, 9. Sagunt).

A més a més, durant el dimarts, 27 de setembre, es passarà una mostra de cinema d'animació i _stop motion_ realitzat en els estudis cinematogràfics de Cuba amb l'assessorament d'especialistes experts en l'àmbit dels ensenyaments artístics, com Nuria García Reyes, directora general d'Educació Artística a Cuba.

*   [](http://www.facebook.com/sharer.php?u=https://aytosagunto.es/va/actualitat/sagunt-acull-l-exposicio-women-of-cluj-amb-motiu-de-la-mostra-internacional-de-cinema-educatiu-mice/ "Facebook")
*   [](http://twitter.com/share?url=https://aytosagunto.es/va/actualitat/sagunt-acull-l-exposicio-women-of-cluj-amb-motiu-de-la-mostra-internacional-de-cinema-educatiu-mice/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acull-l-exposicio-women-of-cluj-amb-motiu-de-la-mostra-internacional-de-cinema-educatiu-mice/ "Linked In")
*   [](mailto:?body=https://aytosagunto.es/va/actualitat/sagunt-acull-l-exposicio-women-of-cluj-amb-motiu-de-la-mostra-internacional-de-cinema-educatiu-mice/)